Okuyimba mu Uganda: Uganda ekwata kyakusatu mu nsi ezisinga okuyimba n'okusanyusa abantu mu Afrika yonna. Uganda erimu amawanga nkaaga mu ataano agavaamu abantu aboogera ennimi ez'enjawulo era muno mwe muva ennyimba eziyimbibwa abantu bannansangwa. Abaganda ly'eggwanga erisinga okuvaamu abayimbi ab'amaanyi era ab'ettutumu mu Uganda, batunze nnyo obuwangwa bwabwe n'okubuutikira ekisaawe ky'okuyimba mu Uganda mu byasa ebibiri ebisembyeyo. Ekika ky'ennyimba ekyasooka okututumuka nga kivaamu ne ssente mu Uganda kye kya kadongokamu, ekyava mu nnyimba y’Abaganda ey'eŋŋoma Eŋŋanda. Okuva mu myaka gy’ekinaana okutuuka mu gy’ekyenda, kadongokamu yabuutikirwa nnyo abayimbi nga Peterson Mutebi, Dan Mugula, Sebadduka Toffa, Fred Ssonko, Livingstone Kasozi, Fred Masagazi, Baligidde, Abuman Mukungu, Gerald Mukasa, Sauda Nakakaawa, Matia Luyima, Philly Lutaaya, Herman Basudde ne Paulo Kafeero, abaafuula kadongokamu ekika ky'ennyimba ezaali zisinga okucaaka mu Uganda mu biseera ebyo. Ku ntandikwa y'emyaka gy’ekyenda, ekika ky'ennyimba ekirala ekiyitibwa ekidandali kyayingirawo nga kireetebwa abantu okwali Rasta Rob, Kid Fox, Ras Khan, Ragga Dee, Bebe Cool, Jose Chameleone ne Bobi Wine. Olw'okwagala okutuuka ku mutindo ogw'ensi yonna n'enkyukakyuka yaayo, Uganda nga bwe kiri mu mawanga ga Afrika amalala ezze efuna enkyukakyuka mu ngeri gy'ekolamu ennyimba. Kino kiviiriddeko Bannayuganda bangi okuyimba ng'Abazungu mu bika by’ennyimba ng’ez’ekidandali. Ennyimba ez'obuwangwa obw'enjawulo okusinziira ku bitundu bya Uganda eby'enjawulo. Uganda eyawulwamu ebitundu bina omuli: Amasekkati, Obukiikakkono, Obuvanjuba n'Obugwanjuba. Buli kitundu kirina ennyimba ez'engeri ez'enjawulo okusinziira ku buwangwa obukirimu n'amawanga agasangibwayo. Ennyimba mu Uganda zisinga kwesigamizibwa nnyo ku mikolo egy'enjawulo era nga kino bwe kiri ne mu mawanga ga Afrika agasinga obungi. Kino kitegeeza nti okuyimba okusinga obunene kulina emikolo egy'enjawulo kwe kugendera, okugeza obufumbo, okwalula abaana, emikolo gy'abakulembeze ab'ennono, amakungula, ennyimba ez'omu ntalo n'endala nnyingi. Ennyimba zino zikubibwa n'okuyimbibwa abakugu abatendeke mu buwangwa obw'enjawulo ne mu bivuga mwe bayimbira ennyimba ezikwata ku buwangwa bwabwe n'amazina gaabwe ag'enjawulo. Amasekkati: Abaganda basangibwa mu Bwakabaka bwa Buganda mu kitundu ky'Amasekkati ga Uganda; ly'eggwanga ly'abantu abasinga obungi mu Uganda. Obwakabaka bukulemberwa omukulembeze ow'ensikirano ayitibwa Kabaka. Ebimu ku bivuga Abaganda bye bakozesa mu kuyimba mwe muli n’eŋŋoma, ezikola ettundutundu edddene mu nnyimba z'Abaganda. Eŋŋoma z'Obwakabaka ze zimu ku ŋŋoma za Buganda ezikubwa mu nnyimba. Engalabi y'emu ku ŋŋoma ez'ettutumu nga y'esinga obuwanvu kyokka eddoboozi lyayo lifulumira mabega nga n'abamu kye bava bagiyita omusekerannyuma. Eŋŋoma zikozesebwa wamu n'ebivuga ebirala omuli amadinda, endingidi, emirere, entongooli n'ebirala bingi. Obuvanjuba: Ekitundu ky'Obuvanjuba bwa Uganda kirimu amawanga ag'enjawulo omuli Abagwere, Abasoga, Abanyoli, Abagisu, Abajapadhola, Abateeso, Abasabini n’Abasaamya era nga buli ggwanga lirina ennyimba zaalyo. Mu myaka gy’ekyenda amawanga gano gaakolanga ennyimba nga gakozesa bivuga byago byokka bye beekoleranga, okugeza Abagwere baalina ekivuga ekiyitibwa kongo, Abasoga nga balina amadinda ge bayita mbeire, ate Abajapadhola n'Abanyoli nga balina ekivuga ekiyitibwa fumbo; Abateeso baalina adungu era ennyimba zaabwe zaayawukananga nnyo mu nvuga n'engeri gye baaziyiiyangamu. Mu kyasa eky’amakumi abiri, mangi ku mawanga gano gaagenda gakyusa ennyimba yaago nga gakoppa ennyimba y'Ekizungu kyokka bakyayimbira mu nnimi zaabwe. Obugwanjuba: Ekitone ky'okuyimba kizze kikula mu kitundu kino okuviira ddala ku bayimbi nga Sister Charity, Chance Kahindo ne Rasta Charz. Oluvannyuma lw'okucaaka kw'oluyimba lwa "Omusheshe" olwayimbibwa Ray G ne Spice Diana, Orunyankore lwayongera okutuuka mu bitundu bya Uganda ebirala. Abayimbi abava mu Buganda nabo baayongera okukola ennyimba ne bannaabwe okuva ebugwanjuba. Ennyimba ezicaase ennyo ne zikola ssente: Olw'embeera y'obutali butebenkevu eyali mu Uganda okuva emabega, tewaaliwo budde bumala kisaawe kya kuyimba kusajjakula okutuusa jjolyabalamu eggwanga lwe lyaddamu emirembe ng'emyaka gy’ekinaana giggwaako. Mu kiseera ekyo Philly Lutaaya, Afrigo Band ne Elly Wamala be boogerwako ng'abaavaayo mu kisaawe ky'okuyimba. Jimmy Katumba n'ekibiina kye ekya Ebonies nabo baamanyika nnyo mu biseera ebyo, ng'emyaka gy’ekyenda gitandika. Okusinziira ku DJ Erycom, omutunzi w'ennyimba za Uganda nnakinku, lukumi mu lwenda kyenda mu munaana gwe mwaka ekisaawe ky'okuyimba mu Uganda lwe kyasinga okufuna enkyukakyuka ey'omuggundu. Yeebaza abayimbi nga Red Banton eyaleeta akayimba ka Nnoonya Money akaabuna Uganda yonna. Agamba nti Red Banton yali ku ntikko y'okuyimba mu Uganda okutuuka mu nkumi bbiri, Jose Chameleone lwe yadda okuva e Kenya n'oluyimba lwa "Mama Mia" kyenkana olwafuuka oluyimba lw'eggwanga mu Uganda n’Obuvanjuba bwa Afrika okutwaliza awamu. We bwatuukira mu bbiri musanvu, waaliwo abayimbi abapya bangi abaali bazze nga bayimba ebika by'ennyimba eby'enjawulo olwo ng'ennyimba z'e Bulaaya, ez'e Congo ne South Afirika zaali tezikyavuga mu Uganda. Kadongokamu: Ekigambo “kadongokamu” kigambo kya Luganda ekitegeeza “endongo emu”. Ennyimba ez’engeri eno zaaweebwa erinnya eryo olw’omulimu omukulu ogukolebwa ggita ey’eddoboozi eddene, ng’olumu eyo yokka gye baakubanga nga bayimba. Kirowoozebwa nti omuyimbi eyasooka okumanyika n’okucaaka ye Fred Masagazi eyo mu myaka gy’enkaaga. Omugenzi Elly Wamala naye yakola kinene nnyo mu kukyusa kadongokamu n’amwongerako omutindo era ennyimba ze zaawulirwanga nga za njawulomu. Christopher Sebadduka yatutumusa nnyo kadongokamu nga y’ensonga lwaki bangi bamuyita “Jjajja wa kadongokamu”. Ennyimba za Wamala ez’omulembe zaamuleetera okufuna abawagizi bangi era ye omu ku baafuna omukisa okuyimba ku bijaguzo by’ameefuga ga Uganda mu lukumi mu lwenda nkaaga mu ebiri. Bano baagobererwa abayimbi abalala bangi. Herman Basudde yali muyimbi wa kadongokamu eyacaaka ennyo wakati w’emyaka gy’ekinaana n’egyo egy’ekyenda. Kino bwe kyali ne ku Bernard Kabanda ne Dan Mugula. Fred Sebatta ne Pawulo Kafeero baali ba maanyi nnyo mu myaka gy’ekyenda. We butuukidde olwaleero nga kadongokamu yakendeera amaanyi olw’ebika by’ennyimba ebirala ebivuganya ku mutendera gw’ensi yonna kyokka ng’ennyimba eyo ekyatwalibwa nga ya kitiibwa kubanga erimu okuwuliriza obubaka, okubuulirira n’okusanyusa abakulembeze mu Buganda. Ekidandali: Ennyimba ez’ekika ky’Ekidandali ze zisinze okuwamba mu Uganda ensangi zino. Kyokka erinnya “kidandali” terikkaanyizibwako buli omu, abamu bagamba nti ennyimba ez'ekika kino zandibadde ziyitibwa ''ennyimba za bbandi'', ate abalala bateesa nti ekika kino kiyitibwe Afrobeat. Ennyimba ez'engeri eno ensibuko yaazo yava mu bbandi ezaasookawo mu Uganda nga yaakafuna obwetwaze mu lukumi mu lwenda nkaaga mu ebiri. Cranes Band, oluvannyuma eyasattulukuka n'evaamu eya Afrigo Band, eyogerwako nga bbandi eyasooka okuvaamu ennyimba ez'engeri eno. Ebiseera bwe byagenda bitambula, waabalukawo bbandi endala naye Afrigo Band ye yasinga okumanyika n'okubuutikira endala naddala mu kiseera ky'obutabanguko n'obutali butebenkevu obwaliwo mu myaka gy’ensanvu okutuuka mu gy’ekyenda.Wajjawo enkyukakyuka ssinziggu bwe waatondebwawo ekibiina ekirala ekyatuumibwa Eagles Production ekyaleeta abayimbi nga Mesach Semakula, Geoffrey Lutaaya, Ronald Mayinja, Haruna Mubiru n'abalala bangi. Bano baatwala ekya Afrigo Band ne bakyongeramu ebirungo wamma ne gujabagira. Ate entaanya endala yaliwo mu bbiri munaana, omuyimbi David Lutalo lwe yajja n'akayimba ka Kapaapaala n'ateekawo essuula empya okuva ku nnyimba eza bbandi ezaali zimanyiddwa. Mu bbiri esatu, Uganda yafuna omuyimbi omupya eyawamba ekisaawe ky'okuyimba, Abdu Mulaasi. Ono yajja n'oluyimbba lwe olwabuna eggwanga lyonna olwa "Omusono Gwa Mungu". Abdu Mulaasi yayogerwangako kyenkana mu buli nju, n'atwalibwa okuba omu ku bayimbi ab'amaanyi mu Uganda. Ennyimba ez'okusinza n'okutendereza Katonda: Ennyimba z'okusinza n'okutendereza mu Uganda zaatandikira mu bibiina by’abayimbi mu makanisa ne Eklezia kw'ossa bbandi ez'enjawulo. Zino zaali nnyo mu Balokole. Abayimbi nga Fiona Mukasa eyajja mu masekkati g'emyaka gy’ekyenda ye omu ku baasooka okukuba ennyimba z'eddiini okuzifulumya amasinzizo ne zituuka ku bantu bonna. Ennyimba zino zaalimu nnyo enkuba ey'ennyimba z'e Congo eya Soukous eyaliko mu budde obwo. Abayimbi abalala nga George Okudi ne Father Musaala nabo baakuba ennyimba ezaakwatayo. Kyokka ennyimba z’eddiini zaatandika okwegazaanya mu kisaawe ky’okuyimba mu Uganda, Judith Babirye bwe yayingirawo mu bbiri musanvu. Babirye, yayimbanga mu ngeri y’emu n’eya Mukasa, kyokka ye yafulumyanga ennyimba ez’okumuukumu ate nga zonna zikwatayo omwali ne “Beera Nange” olwacaaka ennyo. Omulala eyadda ku Babirye ye Wilson Bugembe nga naye ennyimba ze zaasiimibwa abantu n'ayatiikirira.